b'\n_START_ARTICLE_\nTobak\n_START_PARAGRAPH_\nTobak obsega ve\xc4\x8d kot 70 rastlinskih vrst v rodu Nicotiana dru\xc5\xbeine Solanaceae (razhudnikovke). V uporabi (kajenje, \xc5\xbeve\xc4\x8denje in njuhanje) sta dve vrsti tobaka: navadni tobak (Nicotiana tabacum) in kme\xc4\x8dki tobak (Nicotiana rustica). Vrsti se razlikujeta predvsem v velikosti listov (navadni tobak ima dosti ve\xc4\x8dje liste od kme\xc4\x8dkega) in v ob\xc4\x8dutljivosti na podnebje (navadni tobak raste samo v subtropskih podnebjih, kme\xc4\x8dki tobak pa raste v zmernem pasu po celotni Zemlji in izvira iz Mehike). Podobne pa so sestavine (alkaloidi iz dru\xc5\xbeine nikotinov), ki nastajajo v koreninah in se nato transportirajo v liste. Zanimivo je tudi to, da koncentracija nikotina nara\xc5\xa1\xc4\x8da, ko se rastlina bli\xc5\xbea cvetenju in hitro pade med cvetenjem in razvojem semen. To lastnost je mogo\xc4\x8de izkoristiti tako, da na rastlini trgamo cvetove in tako v listih obdr\xc5\xbeimo vi\xc5\xa1jo koncentracijo nikotina. Poleg zgoraj omenjenih uporab tobaka ga uporabljajo tudi kot nadomestek za pesticide v biolo\xc5\xa1ki pridelavi hrane, nikotin je namre\xc4\x8d u\xc4\x8dinkovit insekticid._NEWLINE_Francoski znanstvenik Jean Nicot je prvi iz tobaka izlo\xc4\x8dil snov, ki se po njem imenuje nikotin. To je zelo mo\xc4\x8dan strup, saj \xc5\xbee 0,05 g nikotina lahko povzro\xc4\x8di smrt pri \xc4\x8dloveku. Prvotno so smatrali, da zmerne koli\xc4\x8dine kajenja blagodejno vplivajo na \xc4\x8dlovekov organizem, kasneje pa so ugotovili, da je v toba\xc4\x8dnem dimu \xc5\xa1e cela vrsta strupenih primesi, kot so ogljikov monoksid, cianidi, amonijak, piridin, \xc5\xbeveplo in \xc5\xa1e vrsta drugih. Mno\xc5\xbei\xc4\x8dno kajenje tobaka med prebivalstvom se je za\xc4\x8delo \xc5\xa1iriti po krimski vojni, ko so postale cigarete dodatek voja\xc5\xa1kega obroka. Danes se morajo voditi prave kampanje med prebivalstvom za odvajanje od kajenja tobaka zaradi hudih zdravstvenih posledic te navade in \xc5\xbeivljenjskega sloga ljudi. _NEWLINE_Tobak je med najstarej\xc5\xa1imi po\xc5\xbeivili, ki jih poznamo in gojimo. Ju\xc5\xbenoameri\xc5\xa1ki Indijanci \xc5\xbee od prazgodovine gojijo to rastlino iz dru\xc5\xbeine razhudnikovk, ki uspeva samo v najbolj son\xc4\x8dnih podro\xc4\x8djih sveta. Leta 1492, ko je Kri\xc5\xa1tof Kolumb pri\xc5\xa1el v Ameriko k Indijancem, je tam na\xc5\xa1el zeleno rastlino tobakovec in jo pozneje prenesel v Evropo. Okoli leta 1560 pa je tobak za\xc4\x8del svoj osvajalski pohod po Evropi. Danes je najbolj uporabljano po\xc5\xbeivilo na svetu.\n_START_SECTION_\nEtimologija\n_START_PARAGRAPH_\n\xc5\xa0panska beseda tabaco naj bi imela izvor v jeziku arawakan, posebno v jeziku taino iz Karibov. V tainu so zvitek toba\xc4\x8dnih listov imenovali tabago (kot trdi Bartolome de Las Casas, 1552), vrsti pipe za inhaliranje toba\xc4\x8dnega dima v obliki \xc4\x8drke Y (po navedbah Ovida Oviedo), liste pa so imenovali Cohiba. _NEWLINE_Kakorkoli, podobne besede v \xc5\xa1pan\xc5\xa1\xc4\x8dini in italijan\xc5\xa1\xc4\x8dini so bile pogosto uporabljane po letu 1410 za zdravilna zeli\xc5\xa1\xc4\x8da, ki so izvirala iz arabske besede tabbaq, besede, ki izvira iz 9. stoletja, kot tudi imena mnogih drugih zeli\xc5\xa1\xc4\x8d.\n_START_SECTION_\nTobak v Ameriki\n_START_PARAGRAPH_\nTobak je bil v Ameriki v uporabi precej pred prihodom evropskih naseljencev, ki so ga ponesli v Evropo, kjer je postal \xc5\xa1iroko popularen. V visokih odmerkih lahko tobak deluje halucinogeno, zaradi tega ga ameri\xc5\xa1ki domorodci niso uporabljali le kot rekreativno drogo. Namesto tega so tobak pogosto konzumirali kot enteogen; u\xc5\xbeivali so ga \xc5\xa1amani, vra\xc4\x8di ali zdravilci._NEWLINE_Severovzhodna plemena so s seboj nosila ve\xc4\x8dje koli\xc4\x8dine tobaka kot pla\xc4\x8dilno sredstvo. Kadili so ga v pipah bodisi ob obrednih dogodkih ali ob potrditvi kup\xc4\x8dije. Ob omenjenih prilo\xc5\xbenostih so kadili tobak ne glede na starost, tudi v otro\xc5\xa1tvu. Verjeli so, da je tobak darilo Stvarnika ter da lahko izdihan dim prena\xc5\xa1a na\xc5\xa1e misli in molitve v nebesa. _NEWLINE_Poleg kajenja se je tobak uporabljal tudi kot zdravilo. Kot analgetik pri zobobolu, bole\xc4\x8dinah v u\xc5\xa1esih ter ob\xc4\x8dasno tudi za vro\xc4\x8de obkladke. Kajenje tobaka naj bi bilo, po mnenju pu\xc5\xa1\xc4\x8davskih Indijancev, zdravilo za prehlad, posebno, \xc4\x8de so bili tobaku prime\xc5\xa1ani listi pu\xc5\xa1\xc4\x8davske kadulje (Salvia Dorrii), korenina indijskega balzamovca (Impatiens glandulifera Royle) ali korenina rastline Leptotaenia multifida; dodatek slednje naj bi posebno dobro deloval proti astmi in tuberkolozi. Kot klistir so u\xc5\xbeivali nesu\xc5\xa1en tobak ali sok, ekstrahiran iz tobaka. Zgodnji misionarji so poro\xc4\x8dali o zamaknjenih stanjih, povzro\xc4\x8denih s tobakom. Ko se je uporaba raz\xc5\xa1irila med zahodnja\xc5\xa1ke kulture, je uporaba v verske in obredne namene upadla, \xc4\x8deprav je uporaba v religiozne namene \xc5\xa1e vedno pogosta med ameri\xc5\xa1kimi avtohtonimi prebivalci. Na obmo\xc4\x8dju severno-centralnih ZDA in Kanade ga Indijanci z molitvami darujejo Stvarniku. Pri tem uporabljajo obredne saune, pipe miru ter razne obredne lonce za kajenje tobaka. Pri duhovnih vpra\xc5\xa1anjih za indijanske stare\xc5\xa1ine je tobak \xc5\xa1e vedno tradicionalno darilo. Zaradi religiozne in obredne narave Algonquianska plemena iz Kanade zavra\xc4\x8dajo tako rabo tobaka, kot je nepremi\xc5\xa1ljeno in veri\xc5\xbeno kajenje, saj verjamejo, da zloraba rastline prina\xc5\xa1a bolezen osebi, ki je rastlino zlorabila.\n_START_SECTION_\nTobak v Evropi\n_START_PARAGRAPH_\nZgodovina tobaka in toba\xc4\x8dnih izdelkov se je za Evropejce za\xc4\x8dela 12. oktobra 1492, ko se je Kri\xc5\xa1tof Kolumb izkrcal na enem od Bahamskih otokov. Ob izkrcanju so ga pozdravili doma\xc4\x8dini in mu ob tem prinesli razna darila, med njimi tudi velike posu\xc5\xa1ene liste neke takrat \xc5\xa1e neznane rastline. V ladijski dnevnik je zapisal, da sre\xc4\x8duje mo\xc5\xa1ke in \xc5\xbeenske, ki utrujenost preganjajo s kadilno cevjo, ki jo na enem koncu pri\xc5\xbeigajo, na drugem pa iz nje vdihujejo dim. Ime je rastlina dobila po Jeanu Nicotu, po \xc4\x8digar zaslugi je tobak osvojil Evropo. Nicot, francoski poslanik na portugalskem dvoru, je namre\xc4\x8d poslal nekaj primerkov te rastline Katarini Medi\xc4\x8dejski, \xc4\x8de\xc5\xa1 da gre za zeli\xc5\xa1\xc4\x8de z veliko zdravilno mo\xc4\x8djo (herba panacea). Rastlino so pozneje imenovali po njem Herba nicotiana, njen glavni alkaloid pa nikotin. Novica o domnevni veliki zdravilni mo\xc4\x8di tobaka se je hitro raz\xc5\xa1irila po vsej Evropi. Leta 1586 je Francis Drake prvi prinesel v angle\xc5\xa1ko kraljestvo kajenje v obliki pipe in z njo osvojil angle\xc5\xa1ko visoko dru\xc5\xbebo. Kmalu po hitri raz\xc5\xa1iritvi tobaka \xc5\xa1irom Evrope so se za\xc4\x8deli pojavljati in ogla\xc5\xa1ati razni pisci, ki so nasprotovali hvali tobaka kot vsesplo\xc5\xa1nemu zdravilu in njegovi uporabi za omamljanje. Kljub velikemu \xc5\xa1tevilu nasprotnikov in uvedbi davka na tobak se je kajenje naprej hitro \xc5\xa1irilo. _NEWLINE_Do industrijske revolucije, ko so izumili stroj za izdelavo cigaret, tobak za javno zdravstvo ni pomenil te\xc5\xbeav. Z izumom stroja pa so bile dane osnove za masovno uporabo, ki ji danes lahko pripi\xc5\xa1emo smrt 500.000 evropskih dr\xc5\xbeavljanov letno. V 17. in 18. stoletju so se torej s pojavom cigaret bistveno spremenile kadilske navade ljudi. Prav cigareta je omogo\xc4\x8dila mno\xc5\xbei\xc4\x8dno u\xc5\xbeivanje tobaka. Z razvojem toba\xc4\x8dne industrije v 19. in 20. stoletju in z razvojem filmske industrije in marketinga je tobak dosegel naj\xc5\xa1ir\xc5\xa1e mno\xc5\xbeice. Kajenje cigaret je najprej osvojilo mo\xc5\xa1ke, \xc4\x8dez nekaj desetletij pa tudi \xc5\xbeenske. _NEWLINE_Raziskave in ugotovitve o \xc5\xa1kodljivosti kajenja tobaka in tudi ukrepi v 19. in 20. stoletju za njegovo prepre\xc4\x8devanje pogosto niso imeli opaznega vpliva na porabo tobaka. Toba\xc4\x8dna industrija je \xc5\xa1e do pred kratkim prikrivala poro\xc4\x8dila, ki so dokazovala, da lahko tobak povzro\xc4\x8di odvisnost in razli\xc4\x8dne zdravstvene te\xc5\xbeave. Okrog leta 1970 je zdravni\xc5\xa1ki konzilij odlo\xc4\x8dil, da mora biti na vsaki \xc5\xa1katli cigaret opozorilo o njihovi \xc5\xa1kodljivosti za zdravje._NEWLINE_Kajenje je na svetu vodilni vzrok prezgodnje smrti. Domnevno ve\xc4\x8dina kadilcev s kajenjem nadaljuje zato, ker so zasvojeni z nikotinom v tobaku. Svetovna zdravstvena organizacija (SZO) ocenjuje, da je trenutno na svetu okoli 1,3 milijarde kadilcev, pribli\xc5\xbeno 5 milijonov ljudi po svetu vsako leto umre zaradi bolezni, povezanih s kajenjem. 31. maj je svetovni dan brez tobaka.\n_START_SECTION_\nTobak v Osmanskem imperiju\n_START_PARAGRAPH_\nTobak je kot komercialni izdelek dosegel Osmanski imperij konec 16. stoletja. Do leta 1700, je \xc5\xbee dosegel ozemlje dana\xc5\xa1nje Tur\xc4\x8dije, nato se je raz\xc5\xa1iril tudi na celotni Balkan in na Bli\xc5\xbenji vzhod, kjer so ga pozdravili z enakim navdu\xc5\xa1enjem, kot dve stoletji pred tem kavo._NEWLINE_Ko se je tobak pojavil v Osmanskem kraljestvu, je pritegnil pozornost zdravnikov in postal pogosto predpisano zdravilo za mnoge bolezni. \xc4\x8ceprav so ga na za\xc4\x8detku predpisovali kot zdravilo, so kasnej\xc5\xa1e raziskave pokazale, da kajenje povzro\xc4\x8da vrtoglavico, utrujenost, otopelost \xc4\x8dutov in slab zadah. _NEWLINE_Leta 1682 je Abd al-Ghani al-Nabulssi, pravnik iz Damaska, razglasil: \xc2\xbbTobak je sedaj postal izredno popularen v vseh islamskih dr\xc5\xbeavah ... Ljudje vseh vrst so ga uporabljali in se mu predajali ... Videl sem celo otroka pribli\xc5\xbeno petih let, ki ga je u\xc5\xbeival.\xc2\xab _NEWLINE_Leta 1750 je neki prebivalec Damaska opazil, da \xc2\xbbna nabre\xc5\xbeju reke Barada poseda ve\xc4\x8d \xc5\xbeensk kot mo\xc5\xa1kih. Jedle, pile kavo in kadile tobak so ravno tako, kot so to po\xc4\x8deli mo\xc5\xa1ki.\xc2\xab\n_START_SECTION_\nSetev\n_START_PARAGRAPH_\nSemena tobaka raztresejo po povr\xc5\xa1ini prsti, kalitev nato spro\xc5\xbei svetloba. V kolonialni Virginiji so gredice gnojili z lesnim pepelom in \xc5\xbeivalskim gnojem, pogosto z mletim konjskim gnojem. Gredice so nato pokrili z vejami, da so jih za\xc5\xa1\xc4\x8ditili pred zmrzaljo, in jih odstranili nekje sredi aprila naslednje leto._NEWLINE_V 19. stoletju je mlade rastline za\xc4\x8dela napadati vrsta lete\xc4\x8dega hro\xc5\xa1\xc4\x8da, Epitrix cucumeris ali Epitrix pubescens; leta 1876 je povzro\xc4\x8dila propad polovice pridelkov v ZDA. V naslednjih letih je bilo zato izvedeno mnogo poizkusov za kontrolo lete\xc4\x8dega hro\xc5\xa1\xc4\x8da. Leta 1880 so ugotovili, da nudi tanka tkanina bolj\xc5\xa1o za\xc5\xa1\xc4\x8dito napram dotedaj uporabljanim vejam. Ta na\xc4\x8din je prevladal do leta 1890._NEWLINE_Danes se v ZDA, tako kot v drugih dr\xc5\xbeavah, za gnojenje tobaka pogosto uporablja mineral apatit. Ker rastlina dobiva premalo du\xc5\xa1ika, pride do spremembe okusa. To in pa dodani aditivi in sladila daje ameri\xc5\xa1kemu tobaku in cigaretam druga\xc4\x8den okus. Vsekakor pa obstajajo mnenja, da ima tak tobak \xc5\xa1e dodatne \xc5\xa1kodljive u\xc4\x8dinke na zdravje, ki jih gre pripisati dele\xc5\xbeu apatita.\n_START_SECTION_\nPresajanje\n_START_PARAGRAPH_\nKo dose\xc5\xbeejo rastline dolo\xc4\x8deno vi\xc5\xa1ino, jih prenesejo na polje. Neko\xc4\x8d so to po\xc4\x8deli ro\xc4\x8dno, tako da so s koli\xc4\x8dem napravili luknjo in vanjo posadili sadiko tobaka. Tehni\xc4\x8dni dose\xc5\xbeki tekom 19. in 20. stoletja so ta postopek avtomatizirali in danes stroj naredi luknjo, pognoji in posadi v eni potezi.\n_START_SECTION_\nObiranje\n_START_PARAGRAPH_\nTobak obirajo na ve\xc4\x8d na\xc4\x8dinov. Po najstarej\xc5\xa1i metodi odsekajo steblo, kasneje pa so za\xc4\x8deli liste obirati. Listi se odpirajo od spodaj navzgor in tako gre vsaka rastlina \xc4\x8dez ve\xc4\x8d procesov obiranja, t. i. \xc2\xbbpulling\xc2\xab\xc2\xa0oz. \xc2\xbbtopping\xc2\xab\xc2\xa0(vr\xc5\xa1i\xc4\x8dkanje), ki se nana\xc5\xa1a na obiranje listov z rastline, s katere so predtem odstranili cvet. \xc2\xbbCropping\xc2\xab, \xc2\xbbtopping\xc2\xab, \xc2\xbbpulling\xc2\xab\xc2\xa0in \xc2\xbbpriming\xc2\xab\xc2\xa0opisujejo na\xc4\x8din odstranjevanja zrelih listov tobaka. Liste nabirajo, ko se za\xc4\x8dno odpirati, in sicer od spodaj navzgor, kot se listi tudi odpirajo. Prva vrsta listov se imenuje \xc2\xbbsand lugs\xc2\xab, ker so listi blizu zemlje in prekriti z zemljo in peskom. So najte\xc5\xbeji, z njimi je najte\xc5\xbeje delati. Njihova te\xc5\xbea gre na ra\xc4\x8dun velikosti in nabrane prsti. Toba\xc4\x8dne liste so povezali v snope in jih v ko\xc5\xa1arah prena\xc5\xa1li do skladi\xc5\xa1\xc4\x8d. Z industrijsko revolucijo so pri spravilu tobaka za\xc4\x8deli uporabljati transportne vagon\xc4\x8dke, ki so avtomatsko trgali liste z rastlin in jih vezali v snopi\xc4\x8de. Dandanes velika toba\xc4\x8dna polja obdelujejo z eno samo napravo, \xc4\x8deprav so nekatera opravila (obiranje cvetov, trganje manj\xc5\xa1ih listov) \xc5\xa1e vedno izklju\xc4\x8dno ro\xc4\x8dno delo._NEWLINE_Nekateri kmetje \xc5\xa1e vedno uporabljajo kombajne za tobak s konjsko vprego, \xc4\x8deprav njihova raba ni ravno ekonomsko upravi\xc4\x8dena, sploh pri redkih in bolj prefinjenih vrstah tobaka. Dana\xc5\xa1nje kombajne vle\xc4\x8dejo traktorji, priklju\xc4\x8dek za obiranje pa trga liste. Ti gredo do naslednjega priklju\xc4\x8dka/naprave, ki liste pove\xc5\xbee v balo v obliki kocke. Ti se nalagajo na prikolico, dokler kombajn ni poln, ve\xc4\x8dji transportnik pa skrbi za dostavo do mesta uporabe. Redke vrste tobaka se po navadi su\xc5\xa1ijo kar na kmetijah, kjer je bil pridelan, ve\xc4\x8dina pa gre takoj naprej v su\xc5\xa1ilnice._NEWLINE_Za su\xc5\xbenje, ki so opravljali obiranje tobaka, je bili to zelo naporno delo. Zaradi velikih listov so bili povsem prekriti s katranom. \xc2\xbbDobra stran\xc2\xab\xc2\xa0obiranja je bila, da so lahko delali brez nadle\xc5\xbenih pikov insektov, kajti nikotin v tobaku deluje kot mo\xc4\x8dan insekticid. Liste so obirali mo\xc5\xa1ki, povezovalci v snope, ki so sedeli na vozovi, pa so bile \xc5\xbeenske in otroci. Kombajn je imel prostora za deset delavcev; osem za obiranje in povezovanje, nekdo, ki je zlagal snope v skladi\xc5\xa1ni del kombajna, ter vodnik konja. Ker so na kombajn nalagali tobak z obeh strani, je bilo pomembno, da sta bili ekipi uravnote\xc5\xbeeni, tako po koli\xc4\x8dini nabranih listov, kot po te\xc5\xbei delavcev, ki so na kombajnu povezovali tobak. V nasprotnem primeru bi se lahko kombajn prevrnil. Na kombajn so bili po navadi name\xc5\xa1\xc4\x8deni tudi rezervoarji z vodo.\n_START_SECTION_\nSu\xc5\xa1enje\n_START_PARAGRAPH_\nPosekane rastline oziroma posmukane liste takoj po nabiranju prenesejo v skednje za su\xc5\xa1enje tobaka. Na\xc4\x8din su\xc5\xa1enja je odvisen od vrste tobaka, prav tako se razlikujejo kolibe za su\xc5\xa1enje. Tobak, ki ga su\xc5\xa1ijo na zraku, obesijo v dobro prezra\xc4\x8devane skednje, kjer se su\xc5\xa1i od \xc5\xa1tirih do osmih tednov. Na zraku su\xc5\xa1en tobak vsebuje malo sladkorjev, kar daje dimu lahko sladko aromo, ter veliko nikotina. Iz te vrste tobaka pripravljajo cigare. Tobak, su\xc5\xa1en nad ognjem, pa obesijo v velike skedenje, kjer kontinuirano vzdr\xc5\xbeujejo rahlo zadimljenost s kurjenjem ognja. Su\xc5\xa1enje traja od treh dni do deset tednov, odvisno od vrste in postopka. Za kurjavo se uporabljajo trde vrste lesa. Nad ognjem su\xc5\xa1en tobak vsebuje malo sladkorjev ter veliko nikotina in se uporablja kot tobak za pipe, \xc5\xbeve\xc4\x8denje in snuf._NEWLINE_Na vro\xc4\x8dini su\xc5\xa1en tobak pridobivajo tako, da liste obesijo na palice, ki visijo v skednju. V skedenj je napeljan dimnik iz zunanje pe\xc4\x8di. Tobak se tako su\xc5\xa1i na vro\xc4\x8dem zraku in ni izstavljen dimu. Tekom su\xc5\xa1enja se temperatura postopno dviguje, samo su\xc5\xa1enje pa traja pribli\xc5\xbeno en teden. Na ta na\xc4\x8din pripravljajo tobak za cigarete, ki vsebuje veliko sladkorjev ter visoko stopnjo nikotina._NEWLINE_Na soncu su\xc5\xa1en tobak se su\xc5\xa1i neza\xc5\xa1\xc4\x8diten na son\xc4\x8dni pripeki. Ta metoda je pogosta v Tur\xc4\x8diji, Gr\xc4\x8diji in drugih sredozemskih dr\xc5\xbeavah za pripravo orientalskega tobaka. Tobak te vrste vsebuje malo sladkorjev in nikotina in se uporablja za izdelavo cigaret._NEWLINE_Tradicionalne ameri\xc5\xa1ke su\xc5\xa1ilnice tobaka propadajo, saj se vedno bolj uporabljajo su\xc5\xa1ilni stroji, ki nudijo bolj\xc5\xa1i izkoristek. Te naprave se pojavljajo tudi v manj razvitih dr\xc5\xbeavah pridelovalkah tobaka._NEWLINE_Su\xc5\xa1enje in staranje vodi v po\xc4\x8dasno oksidacijo in razpad karotenoidov v toba\xc4\x8dnih listih, kar daje tobaku vonj po senu, vrtnicah ali sadju in prispeva k aromi toba\xc4\x8dnega dima. \xc5\xa0krob se tekom procesa pretvori v sladkor, ki glicira beljakovine, nadalje pote\xc4\x8de oksidacija sladkorjev do kon\xc4\x8dnih produktov glikacije; reakcija karamelizacije \xc5\xa1e dodatno doprinese h kon\xc4\x8dni aromi tobaka. Prav ti kon\xc4\x8dni produkti glikacije so najbolj toksi\xc4\x8dni; njihovo u\xc5\xbeivanje povzro\xc4\x8da aterosklerozo in raka. Vsebnost kon\xc4\x8dnih produktov glikacije je odvisna od metode su\xc5\xa1enja tobaka. _NEWLINE_Proces su\xc5\xa1enja se nadaljuje \xc5\xa1e pribli\xc5\xbeno en mesec s postopkom staranja tobaka. Nestaran ali nizkokakovosten tobak pogosto aromatizirajo s prej omenjenimi naravnimi spojinami in prav priprava teh arom in di\xc5\xa1av za odi\xc5\xa1avljenje tobaka je danes ve\xc4\x8dmilijonski posel kemi\xc4\x8dne industrije._NEWLINE_Ko se tobak posu\xc5\xa1i, ga premestijo v skladi\xc5\xa1\xc4\x8de, kjer po\xc4\x8daka na predelavo. \xc4\x8ce so bila pobrane cele rastline, potem liste potrgajo od stebel v procesu \xc2\xbbsla\xc4\x8denja\xc2\xab. Nato liste, ne glede na na\xc4\x8din obiranja, razvrstijo po velikosti. V kolonialnih \xc4\x8dasih so liste nato shranili v sode, pripravljene za transport. Kasneje so za\xc4\x8deli liste povijati v rahle kupe, ki so jih prodajali na licitacijah. Dandanes se ve\xc4\x8dino su\xc5\xa1enega tobaka proda povitega v bale.\n_START_SECTION_\nNad ognjem su\xc5\xa1en aromati\xc4\x8den tobak\n_START_PARAGRAPH_\nAromati\xc4\x8den, nad ognjem su\xc5\xa1en tobak se kot krepka vrsta tobaka uporablja kot osnova toba\xc4\x8dnih me\xc5\xa1anic za pipe. Su\xc5\xa1i se na dimu nad majhnim ognjem. V Zdru\xc5\xbeenih dr\xc5\xbeavah ga gojijo v Tennesseeju, Kentuckyju in Virginiji. Nad ognjem su\xc5\xa1en tobak iz Kentuckyja in Tennesseeja se uporablja kot tobak za zve\xc4\x8denje, vla\xc5\xbeen snuf in za nekatere cigarete. Ima bogat, rahlo cvetni okus, ki me\xc5\xa1anici prida osnovo in aromo._NEWLINE_Druga nad ognjem su\xc5\xa1ena vrsta je Latakia, ki jo pridobivajo iz orientalskih sort N. tabacum. V Siriji in na Cipru toba\xc4\x8dne liste su\xc5\xa1ijo in dimijo nad tle\xc4\x8dim trdim lesom in aromati\xc4\x8dnimi grmi\xc4\x8dki. Latakia ima izrazit okus in razlo\xc4\x8dno dimno aromo. Uporablja se za balkanske in angle\xc5\xa1ke toba\xc4\x8dne me\xc5\xa1anice za pipe.\n_START_SECTION_\nSvetlolistni tobak\n_START_PARAGRAPH_\nSvetlolistni tobak je poznan pod imenom \xc2\xbbtobak iz Virginije\xc2\xab\xc2\xa0ali \xc2\xbbvirginijski tobak\xc2\xab, ne glede na to, kje ga gojijo. Pred ameri\xc5\xa1ko dr\xc5\xbeavljansko vojno je bila ve\xc4\x8dina tobaka temnolistnega, su\xc5\xa1enega nad ognjem. To vrsto so gojili v rodovitnih ni\xc5\xbeinah zaradi raznolikosti lista in so ga su\xc5\xa1ili bodisi nad ognjem bodisi na zraku._NEWLINE_Po dr\xc5\xbeavljanski vojni v Ameriki leta 1812 se je pove\xc4\x8dala potreba po bla\xc5\xbejih, la\xc5\xbejih in bolj aromati\xc4\x8dnih vrstah tobaka. Ohio, Pennsylvania in Maryland so vse hitro razvile malce bolj blage sorte tobaka in kmetje v teh dr\xc5\xbeavah so eksperimentirali z razli\xc4\x8dnimi postopki su\xc5\xa1enja, vendar pravega napredka do 1839 ni bilo._NEWLINE_Znano je bilo, da na pe\xc5\xa1\xc4\x8deni gorski prsti uspevajo tanj\xc5\xa1e in \xc5\xa1ibkej\xc5\xa1e rastline. Ka\xc5\xa1ita Abisha Slade iz Caswell Countyja v Severni Karolini je napravil dober posel, ko je nape\xc5\xa1\xc4\x8deno zemljo nasadil to \xc2\xbbzlatolistno sorto\xc2\xab. Slade je imel su\xc5\xbenja Stephena, ki je okrog 1839 po naklju\xc4\x8dju prvi pridobil pravi svetli tobak. Pridelek je posu\xc5\xa1il nad ogljem. Zaradi velike vro\xc4\x8dine so listi porumeneli. Slade je uporabil to odkritje in razvil sistem za proizvodnjo svetlolistnega tobaka z gojenjem na slab\xc5\xa1i zemlji ter vro\xc4\x8dinskim su\xc5\xa1enjem z ogljem._NEWLINE_Slade je imel mnogo javnih nastopov, kjer je prikazoval pripravo svetlolistnega tobaka ostalim kmetom. S tem uspehom si je zgradil hi\xc5\xa1o v Severni Karolini in imel mnogo slu\xc5\xbeni\xc4\x8dadi._NEWLINE_Novica se je hitro raz\xc5\xa1irila in neplodna zemlja Apala\xc4\x8dev je postala dobi\xc4\x8dkonosna. Ljudje so razvijali tehnike su\xc5\xa1enja na vro\xc4\x8dini, ki so jo dovajali preko dimnika. Te so bile bolj napredne oblike drezdimnega su\xc5\xa1enja. Odkrili so, da svetlolistni tobak potrebuje tanko, iz\xc4\x8drpano plast zemlje in tisti, ki niso mogli gojiti \xc4\x8desa drugega, so lahko pridelovali tobak. Predtem nerentabilne kmetije so dosegale 20- do 35-krat vi\xc5\xa1je vrednosti kot pred spoznanjem. Do 1855 je \xc5\xa1est dr\xc5\xbeav pod vodenjem Virginije vladalo toba\xc4\x8dnemu trgu._NEWLINE_Do za\xc4\x8detka dr\xc5\xbeavljanske vojne se je v mestu Danville v Virginija razvila tr\xc5\xbenica s svetlolistnim tobakom za okoli\xc5\xa1ke predele Caswell Countyja in virginijskega Pittsylvania Countyja._NEWLINE_Danville je bil tudi glavna \xc5\xbeelezni\xc5\xa1ka baza za voja\xc5\xa1ke pohode na fronto. Vojaki so svetli tobak prinesli na boji\xc5\xa1\xc4\x8de, kjer so trgovali z drugimi zavezni\xc5\xa1kimi vojaki, katerim je bil okus zelo v\xc5\xa1e\xc4\x8d. Po vojni so se vojaki vrnili domov in pridelovalcem svetlega tobaka se je odprl nacionalni trg za lokalni pridelek. Okro\xc5\xbeji Caswell in Pittsylvania sta edini okro\xc5\xbeji na Jugu, ki sta pove\xc4\x8dali stopnjo blaginje po vojni._NEWLINE_Ve\xc4\x8dina kanadskih cigaret je narejenih iz \xc4\x8distega virginijskega tobaka.\n_START_SECTION_\nWhite burley\n_START_PARAGRAPH_\nLeta 1865 je George Webb iz Brown Countyja v Ohiu posadil vrsto \xc2\xbbred burley\xc2\xab\xc2\xa0in ugotovil, da je nekaj sadik izgledalo bledikasto, bolno. Kljub temu jih je presadil na polje, kjer so dozorele in obdr\xc5\xbeale svetlo barvo. Posu\xc5\xa1eni listi so imeli izrazito fino teksturo, zato ji je razstavil na tr\xc5\xbenici v Cincinnatiju. Naslednje leto je nasadil 40 ha povr\xc5\xa1in s svetlo sorto, ki je prinesla prvo mesto na dra\xc5\xbebi. Na zraku su\xc5\xa1eni listi so bili milej\xc5\xa1ega okusa in vpojnej\xc5\xa1i kot druge sorte. \xc2\xbbWhite burley\xc2\xab, kot so ga kasneje poimenovali, je postal glavna sestavina tobaka za \xc5\xbeve\xc4\x8denje, ameri\xc5\xa1ke me\xc5\xa1anice tobaka za pipe in ameri\xc5\xa1kih cigaret. Pridevnik \xc2\xbbwhite\xc2\xab\xc2\xa0(bel) se danes opu\xc5\xa1\xc4\x8da, saj rde\xc4\x8da, temna, na zraku su\xc5\xa1ena vrsta \xc5\xbee od sredine 19. stoletja ne obstaja ve\xc4\x8d.\n_START_SECTION_\nSen\xc4\x8dni tobak\n_START_PARAGRAPH_\nDejstvo, da sta severnoameri\xc5\xa1ki zvezni dr\xc5\xbeavi Connecticut and Massachusetts pomembni proizvajalki tobaka, ni prav dobro znano. \xc5\xbde pred prihodom Evropejcev na to obmo\xc4\x8dje so prvotni naseljenci nabirali divji tobak, ki je rasel na bregovih reke Connecticut River. Danes je dolina te reke severno od Hartforda poznana kot "Toba\xc4\x8dna dolina", kjer si lahko turisti ogledajo polja in lope za su\xc5\xa1enje. Tobak, ki raste tukaj, je znan kot \xc2\xbbsen\xc4\x8dni tobak\xc2\xab\xc2\xa0in se uporablja kot zunanji ovoj za nekatere vrste cigar._NEWLINE_Zgodnji naseljenci so v Connecticutu od Indijancev prevzeli navado kajenja tobaka v pipah ter pri\xc4\x8deli rastlino gojiti v komercialne namene, \xc4\x8deprav so ga puritanci ozmerjali s \xc2\xbbhudi\xc4\x8devim plevelom\xc2\xab. Pridelava je bila v Connecticutu v 17. stoletju prepovedana, vendar se je v za\xc4\x8detku 19. stoletja, ko je kajenje postalo popularno, toba\xc4\x8dna industrija razvila v mo\xc4\x8dno gospodarsko panogo, ki je zaposlovala kmete, delavce, lokalno mladino, Afroameri\xc4\x8dane in sezonske delavce._NEWLINE_Delovne razmere so bile grozne; garanje 13-letnih otrok, izkori\xc5\xa1\xc4\x8danje sezonskih delavcev. Vsaka rastlina rodi samo 18 uporabnih listov, ki zahtevajo veliko mero posameznikove spretnosti med obiranjem. Med su\xc5\xa1enjem pa tobak ne zahteva nobenega dela, \xc4\x8deprav temperatura kdaj pa kdaj prese\xc5\xbee 38\xc2\xa0\xc2\xb0C._NEWLINE_Leta 1921 so v Connecticutu tobak pridelovali na 125\xc2\xa0km\xc2\xb2. Pove\xc4\x8dano \xc5\xa1tevilo kadilcev cigaret in upad \xc5\xa1tevila kadilcev cigar je povzro\xc4\x8dilo zmanj\xc5\xa1ano potrebo po sen\xc4\x8dnem tobaku in doseglo minimum leta 1992, ko so tobak pridelovali na samo 8\xc2\xa0km\xc2\xb2 povr\xc5\xa1in. Od tedaj se popularnost cigar zopet pove\xc4\x8duje in gojenje tobaka se je raz\xc5\xa1irilo na 16\xc2\xa0km\xc2\xb2. Vendar pa so leta 2006 obrali samo 4.2\xc2\xa0km\xc2\xb2 sen\xc4\x8dnega tobaka. Tobak iz Connecticuta gojijo tudi v Ekvadorju, kjer je delovna sila mnogo cenej\xc5\xa1a, in toba\xc4\x8dno industrijo je zajelo \xc5\xbee ve\xc4\x8d katastrof, na primer uni\xc4\x8dujo\xc4\x8da nevihta leta 1929, epidemija rjave glive v letu 2000. Sedaj pa grozi propad panoge in zemljo postavlja na trg. Se pa v Connetticut Valleyju zopet uveljavlja manj zahtevna sorta \xc5\xa1irokolistnega tobaka, iz katerega pridobivajo izvrsten tobak maduro za ovijanje cigar kot tudi polnilo za toba\xc4\x8dne me\xc5\xa1anice.\n_START_SECTION_\nOrientalski tobak\n_START_PARAGRAPH_\nOrientalski tobak je na soncu su\xc5\xa1ena, mo\xc4\x8dno aromati\xc4\x8dna sorta (Nicotiana tabacum) z majhnimi listi, ki uspeva v Tur\xc4\x8diji, Gr\xc4\x8diji, Bolgariji in Makedoniji. Pogosto mu pravijo tudi tur\xc5\xa1ki tobak, saj so bile te de\xc5\xbeele nekdaj del Osmanskega imperija. Mnogo prvotnih cigaretnih znamk je bilo pripravljenih izklju\xc4\x8dno iz orientalskega tobaka. Danes se uporablja prete\xc5\xbeno za tobak za pipe in cigaretni tobak (tipi\xc4\x8dna ameri\xc5\xa1ka cigareta vsebuje me\xc5\xa1anico virginijskega, orientalskega in burley tobaka).\n_START_SECTION_\nDokha\n_START_PARAGRAPH_\nDokha je tobak iranskega izvora, pome\xc5\xa1an z listi, lubjem in zeli\xc5\xa1\xc4\x8di, za kajenje v posebnih arabskih pipah midwakh.\n_START_SECTION_\nDivji tobak\n_START_PARAGRAPH_\nDivji tobak je avtohtona vrsta na jugozahodu Zdru\xc5\xbeenih dr\xc5\xbeav, v Mehiki in delih Ju\xc5\xbene Amerike. Njegovo botani\xc4\x8dno ime je Nicotiana rustica.'